Dyrebeskyttelsen Oslo & Omegn

Dyrebeskyttelsen Oslo & Omegn – til daglig kalt Dyrenes Hus – er en uavhengig forening som har eksistert i over 150 år. I daglig bruk forkortes navnet til Dyrenes Hus. Foreningen har direkte røtter tilbake til den første dyrebeskyttelsen som ble stiftet i Norge i 1859 under navnet «Foreningen mot mishandling av Dyr», senere «Foreningen til dyrenes beskyttelse i Christiania» og siden «Dyrenes Beskyttelse».


== Virke ==
Dyrenes Hus sin oppgave er å forebygge og bekjempe dyremishandling og uforsvarlig bruk av dyr. Foreningen arbeider for at alle dyr skal kunne leve i pakt med sin natur, og er opptatt av dyrevernsaker og dyrs rettigheter over hele Norge. I tillegg er foreningen engasjert i internasjonale kampanjer og enkeltsaker. Dyrenes Hus sitt daglige arbeid består først og fremst av å hjelpe dyr som er i nød, gi råd og veiledning om hjemløse dyr og dyrevern. Det prioriteres dessuten holdningsskapende arbeid for å øke allmennhetens respekt for dyr og deres grunnleggende rettigheter.
Det meste av inntak og omplassering av hjemløse dyr skjer via fosterhjem. Foreningen har også et hjelpesenter i Asker der de kan ta imot enkelte dyr. Hit flyttet organisasjonen i 2014. Før den tid drev de  sitt virke ved et småbruk på Eiksmarka i Bærum. Her holdt de til i hele 22 år før de flyttet. Dyrene organisasjonen tar hånd om er i all hovedsak utegående, nødstilte katter som blir funnet etterlatt, skadet, mishandlet, eller som av andre årsaker er i akutt behov for hjelp. Under oppholdet får de all den omsorg, pleie og trygghet de behøver. Det legges stor vekt på aktivitet og mye sosial kontakt. I fosterhjemmene får dyrene bo inntil de har blitt skaffet nye, trygge og permanente fasthjem.


== Formål ==
Formålene til Dyrebeskyttelsen Oslo & Omegn er å:

Arbeide for dyrevern, gjennom direkte tiltak.
Arbeide for økt forståelse for dyrevern blant barn, ungdom og voksne.
Arbeide for human adferd overfor dyr og human behandling av tamme og ville dyr.
Forebygge og bekjempe dyremishandling og uforsvarlig bruk av dyr, også i forhold som ikke rammes av gjeldende rett.
Spre kunnskap om dyrevern og søke å påvirke holdninger som har dyrs behov; velferd og rettigheter for øye.
Jobbe for økt forståelse for at dyr har rettigheter som levende vesener, hvilket bl.a. innebærer at de ikke må benyttes i dyreforsøk.


== Historie ==
Opprinnelig het organisasjonen: "Foreningen til dyrenes beskyttelse i Christiania". Organisasjonen hadde sitt helt spesielle virke særlig tilpasset kummerlig og trangt husdyrhold i hovedstaden. Der driften og problemstillingene knyttet til hovedstaten: dyrehold i tettbefolket bymiljø med husdyr i stall og fjøs i bakgårdene til bygårder, gjorde organisasjonen atskilt fra andre dyrevernlag ellers i landet. Den store arven som organisasjonen fikk testamentert fra kjøpmann Peder Schøyens dødsbo - gjorde det mulig å kjøpe gamle utslitte hester i Oslo for så å avlive dem, så de ikke skulle bli misbrukt som trekkhester til tross for alvorlig sykdom og høy alder. Hestene i Oslo var til tross høy alder meget kostbare dyr, og ble ofte fortsatt brukt i arbeid "til de stupte". Dette var i stor grad unike problemstillinger for dyrebeskyttelse i Oslo, som opererte i Norges eneste virkelige storby. Organisasjonen var landets største organisasjon for fremme av dyrs velferd, og godt husdyrhold i Norge. Med geografisk nærhet til landets viktigste politiske organer, samt Bondelaget  - kunne organisasjonen effektivt forsøke å påvirke i politiske beslutningsprosesser vedrørende dyrs velferd og dyrehold. 


== Se også ==
Dyrevernalliansen
NOAH - for dyrs rettigheter
Dyrebeskyttelsen Norge
Verdens dyrevernorganisasjon


== Referanser ==


== Eksterne lenker ==
Hjemmesiden til Dyrebeskyttelsen Oslo & Omegn
Facebooksiden til Dyrebeskyttelsen Oslo & Omegn